การแข่งขันในธุรกิจขนส่งพัสดุเอกชนในประเทศไทย ช่วงปี 2021 เป็นอย่างไร
ช่วงเริ่มต้นของการขายสินค้าออนไลน์ Kerry Express กลายเป็นคู่แข่งที่น่ากลัวของไปรษณีย์ไทย ผ่านภาพลักษณ์ และการให้บริการอย่างที่ผู้บริโภคชาวไทยไม่เคยเจอมาก่อนเวลาต้องไปส่งพัสดุ แต่ในปัจจุบัน ไม่ได้มีแค่ Kerry Express ที่ทำอย่างนั้นได้ เพราะมีคู่แข่งเต็มไปหมด โดยเฉพาะกลุ่มทุนจีนที่เข้ามาบุกตลาดไทยเต็มตัว

นอกจากพวกเขาจะสร้างความแตกต่างในประสบการณ์ใช้งานได้เหมือนกับ Kerry Express สิ่งที่ผู้ให้บริการขนส่งพัสดุหน้าใหม่มีคือเงินทุน ทำให้สามารถทุบราคาการขนส่งพัสดุที่ Kerry Express และไปรษณีย์ไทยตั้งกำแพงไว้ให้ทลายลง และต้องมีบางรายหันมาทำตามพวกเขาบ้าง เช่น Kerry Express ที่ให้ส่วนลดเมื่อใช้บริการวันอาทิตย์

สำหรับหน้าใหม่มีตั้งแต่ Flash Express กับ Best Express ที่ได้เงินทุนจากการระดมทุนเพื่อเขย่าตลาดนี้ ทั้งยังมีทุนฮ่องกงอย่าง J&T Express ส่วนทุนในประเทศไทยเอง SCG Express และผู้เล่นที่เชี่ยวชาญเฉพาะพื้นที่เช่น Nim Express ก็พร้อมที่จะทุบราคา หรือสร้างจุดต่างเพื่อดึงลูกค้า

ขณะเดียวกัน สิ่งที่บริษัทขนส่งหน้าใหม่ในตลาดไทยเร่งทำคือการปูพรมสาขา คล้ายกับกรณีของ Kerry Express ช่วงแรกที่เร่งขยายสาขาอย่างรวดเร็ว เพื่อเพิ่มจุดรับส่งสินค้า และประยุกต์ให้สาขาเหล่านั้นกลายเป็นโมเดลธุรกิจใหม่ของการสร้างรายได้

ล่าสุด Flash Express และ Best Express ต่างเดินหน้าขยายสาขาด้วยโมเดลแฟรนไชส์ ที่ให้ผู้สนใจสามารถทำธุรกิจ Drop Off พร้อมแบ่งรายได้เมื่อมีการขนส่งเกิดขึ้น ถือเป็นการช่วยให้บริษัทขนส่งพัสดุขยายสาขาได้ง่ายขึ้น และไม่ต้องใช้ต้นทุน รวมถึงการบริหารจัดการเพิ่ม

และแม้จะมีผู้เล่นจำนวนมากในตลาดนี้ แต่ทุนจากต่างประเทศเตรียมพร้อมที่จะเข้ามาบุกตลาดไทยทุกเมื่อ เพราะมูลค่า E-Commerce ในประเทศไทยปี 2020 อยู่ที่ 2.94 แสนล้านบาท และน่าจะเติบโตมากกว่านี้ได้อีก เพราะทุกคนคุ้นชินกับการซื้อของออนไลน์แล้ว ทำให้ผู้ให้บริการขนส่งพัสดุมีโอกาสธุรกิจเพิ่มอัตโนมัติ
ข่าวเศรษฐกิจและการเงิน